Ouers in hof ná hulle baba in kar losDie egpaar wat Saterdag in hegtenis geneem is nadat hulle hul twee maande oue babaseuntjie in ‘n geparkeerde motor by ‘n winkelsentrum gelos het, het Maandag in die Tzaneen-landdroshof verskyn. Kol. Moatshe Ngoepe, woordvoerder van die polisie, sê die 28-jarige man en 27-jarige vrou is op waarskuwing vrygelaat en moet op 19 Augustus weer in die hof verskyn. Die egpaar het Saterdag hulle babaseuntjie in die motor gelos terwyl hulle inkopies gedoen het. “Veiligheidswagte het die seuntjie hoor huil en die polisie ontbied,” het Ngoepe vroeër gesê. Die egpaar is in die winkelsentrum gevind en in hegtenis geneem. Die seuntjie is uit die motor bevry en na ‘n nabygeleë hospitaal vervoer vir behandeling. Hy is reeds ontslaan en is weer in die sorg van sy ouers.